איש השלג / יו נסבו : תפוז בלוגים-הסקירות של גלי
30/03/2015 16:47:22
ספרים סקנדינבים בכלל וספריו של יו נסבו בפרט אהובים עלי במיוחד. חמישה מספריו בכיכובו של הארי הולה תורגמו לעברית עד כה, החל מהספר השלישי בסדרה: "אדום החזה", " נמסיס", "כוכב השטן", "המושיע" וכמובן ספר זה. ספרו הראשון והשני לא תורגמו משום מה, אך זה לא הפריע לי בהבנת המסופר. קראתי את כל ספריו, כולל הספר הנוכחי, ובלעתי אותם בשקיקה. זהו כאמור הספר השביעי בסדרה והמשובח שבהם. עשיתי הפסקה ארוכה מספריו מאז הספר האחרון, אך מהר מאד נכנסתי לעובי העלילה ולאווירה שנסבו כה מטיב לרקוח. הסיפור אומנם מתרחש באוסלו, אך בלהט המסופר הדבר נשכח והקורא מרותק כאחוז קסם לסיפור עצמו.
"בנורווגיה, נובמבר הוא החודש האכזר ביותר. החודש שבו יורד השלג הראשון, החודש שבו צצות בובות השלג המסתוריות שמישהו, אולי "איש השלג", משאיר במקומות שנבחרו בקפידה. כשאיש השלג בונה בובה, זה סימן שאמא עומדת להיעלם."
נובמבר, אוסלו, היום הראשון של השלג. ילד מתעורר משנתו ומוצא שאמו נעלמה ובמקומה מופיעה בחצר בובת שלג גדולה שלצווארה צעיפה של האם. המשטרה מוזעקת למקום והארי הולה, המפקח הלא שגרתי בו נתקלנו בעבר ואלכוהוליסט לשעבר, ממונה על החקירה ביחד עם שותפה חדשה ומבריקה. החקירה מסתעפת כשהארי מגלה מקרי היעלמויות נוספים תחת אותו דפוס פעולה. האם ייתכן שבנורבגיה הישנונית פועל רוצח סדרתי?! הארי מנסה לפלס דרכו במעלה השלג העמוק המסתיר את עקבותיו של הרוצח ועד מהרה מוצא עצמו פיון במשחק אסטרטגיה מתוחכם של חיים ומוות.
זהו ספר מתח אינטליגנטי ואלגנטי מלא תהפוכות דרמטיות ואין רגע דל. למרות עוביו הספר נגמע במהירות ומותיר את הקורא צמא לעוד. הסופר מטיב לזרות חול בעיני הקורא בעזרת שפע של רד הרינג ורמזים מטעים המכסים את העקבות כפתיתי שלג המסתחררים ללא הפסקה. הסופר מתחיל עם חוט עלילה אחד ובהדרגה מוסיף עוד ועוד חוטים לעלילה הנארגים לכדי מרקחת מושלמת. המתח גובר מעמוד לעמוד עד לנקודת ההתפוצצות בסופו והקורא כבר לא יודע במי לבטוח. כשהקורא כבר חושב שהוא יודע מה קורה, מגיע טוויסט חדש מכיוון בלתי צפוי. כאשר החתיכה האחרונה בפאזל נופלת לבסוף למקום, כל פרט קטן בעלילה נהיה מובן יותר וכל הרמזים המוקדמים מקבלים משמעות אחרת. הכתיבה מצויינת, הדמויות מורכבות והעלילה מרתקת ומי צריך יותר מזה? הספר עומד בפני עצמו, כך שגם מי שלא קרא את הקודמים ייהנה ממנו. מיותר לציין שאהבתי את הספר ואני ממליצה על הספר בחום לאוהבי הז'אנר .
בשורה התחתונה: מותחן סקנדינבי אפל ומותח!
הוצאת בבל, ידיעות ספרים
2015, 448